Revine Lago Par la frazione di Revine: Revinòt Revine Lago l'é un comùn de 2119 abitanti che el se cata inte el nord de ła provincia de Trevixo tra łe prealpi e i laghi de Lago e S. Maria. Al comùn de Revìne Lago al'é diviso in dó zone principài: al versante sud de'e Prealpi e'l fondovàl. La prima zona al'è costituìda da na riva jerta de bosc, che i parte dae zìme de'e Prealpi , situade a quota 1200–1300 m. alinzìrca, e i rìva fin dó da bàs. In téa parte da bàs ghe n'é i laghi, o làc, Lago de San Giorgio e Lago de Santa Maria , a ła quota de 224 m., e na modesta area pianegiante. Tra le dò zone al'é i insediamenti, spés dove che l'é i tanti conòidi derivàdi dal'erosion de łe montàgne. Fa anca part del comùn na modesta zona coinàre a sud-est. Al comùn el ga dò paesi principài: Revìne e Lago, de alinzìrca 900 abitanti paròn. Revine l'é situada a est e la se estende su tuta 'a superficie del conoide del torènte Grava . Al'é sede arcipretàe, el ga tre Ceze , na bibioteca, na banca, tre hostarìe e svariàdi negozi. Al zéntro storico, tanto caraterìstico, al òcupa tuta 'a parte alta del paese. Il patròn l'è San Matèo. Senpre rénto 'a paròchia de Revìne l'é le locaità "le Sélve", a sud-est, e "le Fornàs" , a sud-ovest . Spostandose verso ovest catén la frazión de S. Maria , che la é sóte 'a paròchia de Lago. Sicóme la é in mèzo tra i dó paesi principài, i la ga fàta deventàr sede munizipàe, e ghe n'é anca la scóła elementare là da vizìn. Lago al'é in rìva al làc, al patròn l'è San Giorgio. La zona nóva la va a est drìo S. Maria e a ovest drìo Socròda, na locaità che la cónta alinzìrca 50 abitanti. Svariàdi reperti i testimonia che i òmeni i èra zà dal tardo Neolitico , ma ghén ga rivà de pì dopo le invasion dée tribù celtiche e dopo déa conquista romana Romani . Zà da prima déa caduta del'Impero Romano tùta 'a zona l'é stata ocupàda dai Goti, dai Franchi e dai Longobardi . 'Sti quà i ga edificà la Ceza de San Martìn , invocà par contrastàr i eretici. Col Sacro Romano Impero e par tùt al medioevo la zona l'é stata tajada in vari feudi: Revìne l'èra sóte i béscovi, Lago sóte i Da Camino. In 'sto periodo l'é naséste le regole, na antica forma de autogoerno par al sfrutamento razionàl del teritorio, restae su fìn a Napoleone. Pì avànti, al teritorio l'é pasà sóte a ła Serenissima che l'é cascàda in tél 1797 co l'é rivà Napoleone. Dopo Revìne e Lago i é pasàdi sóte l'Impero Austro-Ungarico, e dopo oncora sóte ła Francia, e pó da nóvo sóte l'Austria, che li ga comandàdi fìn al 1866, co el Veneto al se 'o ga ciòt su al Regno d'Italia. In tél 1871 i ga inventà al comùn de Revìne-Lago, zontàndo i dó centri che prima i èra divisi. Però i austriaci i se ga fàt sentìr da nòvo in téa prima guèra mondiałe, quando che el Friuli e na parte del Veneto i é pasàdi ai Imperi Centrali. In téa zona ghe n'é stati gran combatimenti, visto che l'èra vizìna al confìn, da ła bataja del Sostizio fìn a ła battaglia di Vittorio Veneto. In téa seconda guèra mondiałe le montàgne sóra Revìne Lago le ga favorì la formaziòn de diverse brigate partigiane . Tùt al paese el ga pianzést in 'sto periodo tanti ma tanti martiri par la libertà: par esènpio Ermando Grava, che el véa pena conpì disdòto àni co i o ga ciapà, i o ga torturà e dopo copà sóte i òci de só màre. A Revine, l'é da ricordàr al Castèl de Monte Frascone , co na cinta muraria anteriòr a tùt al complèso. L'é stàt spacà a ła fin del Dosènto dai conti de San Martìn Bialo e Gelo.